**GUVERNUL ROMÂNIEI**

**ORDONANŢĂ DE URGENȚĂ A GUVERNULUI**

pentru aprobarea Acordului de împrumut (Mecanismul de redresare și reziliență) dintre Comisia Europeană și România, semnat la București la 26 noiembrie 2021 și la Bruxelles la 15 decembrie 2021

 Având în vedere:

 - necesitatea aprobării Acordului de împrumut dintre Comisia Europeană și România, în valoare de 14.942.153.000 euro, în cadrul Mecanismului de redresare și reziliență, conform legislaţiei naţionale pentru a permite intrarea în vigoare a acestuia şi implicit pentru a putea accesa sumele împrumutului în cel mai scurt timp, în cursul anului 2021, potrivit necesităţilor de finanţare și elementelor convenite cu Comisia Europeană;

 - necesitatea încadrării în termenul convenit cu serviciile Comisiei Europene pentru intrarea în vigoare a Acordului de împrumut, respectiv în cel mult 90 de zile de la semnarea acestuia;

 - faptul că, în lipsa luării unor măsuri imediate pentru intrarea în vigoare a Acordului de împrumut în termenul convenit cu finanţatorul, România nu va putea accesa prefinanțarea din împrumut conform necesităţilor de finanţare actuale și demara acțiunile necesare ducerii la îndeplinire, în calendarul stabilit, a jaloanelor și țintelor asumate în cadrul Planului Național de Redresare și Reziliență al României astfel cum a fost aprobat prin Decizia de punere în aplicare a Consiliului din 3 noiembrie 2021 de aprobare a evaluării planului de redresare și reziliență al României;

 luând în considerare că aceste elemente vizează interesul general public şi constituie o situaţie de urgenţă şi extraordinară a cărei reglementare nu poate fi amânată,

 în temeiul art. 115 alin. (4) din Constituţia României, republicată,

 **Guvernul României** adoptă prezenta ordonanţă de urgenţă

 ART. 1 - Se aprobă Acordul de împrumut (Mecanismul de redresare și reziliență) dintre Comisia Europeană și România, în valoare de 14.942.153.000 euro, semnat la București la 26 noiembrie 2021 și la Bruxelles la 15 decembrie 2021, denumit în continuare Acord de împrumut.

 ART. 2 - (1) Aplicarea prevederilor Acordului de împrumut se va realiza de către Ministerul Finanţelor, în calitate de Împrumutat și Ministerul Investițiilor și Proiectelor Europene, în calitate de Coordonator Național al Planului Național de Redresare și Reziliență, potrivit atribuţiilor şi competenţelor specifice.

 (2) Ministerul Finanţelor va încheia cu Ministerul Investițiilor și Proiectelor Europene un acord subsidiar, prin care se vor stabili drepturile şi obligaţiile părţilor în aplicarea prevederilor Acordului de împrumut potrivit alin. (1).

ART. 3 – (1) Sumele trase din împrumut, inclusiv prefinanțarea din împrumut disponibilizată de Comisia Europeană, şi virate în contul în valută deschis pe numele Ministerului Finanţelor la Banca Naţională a României se utilizează pe măsura necesităţilor de finanţare a deficitului bugetului de stat şi de refinanţare a datoriei publice guvernamentale, în conformitate cu prevederile Ordonanţei de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare.

 (2) Fluxul fondurilor în cadrul împrumutului, inclusiv utilizarea acestuia astfel cum e prevăzută la alin.1) se derulează conform Ordonanței de urgență a Guvernului nr. 124/2021 privind stabilirea cadrului instituţional și financiar pentru gestionarea fondurilor europene alocate României prin Mecanismul de redresare şi rezilienţă, precum şi pentru modificarea și completarea Ordonanței de urgență a Guvernului nr. 155/2020 privind unele măsuri pentru elaborarea Planului naţional de redresare şi rezilienţă necesar României pentru accesarea de fonduri externe rambursabile şi nerambursabile în cadrul Mecanismului de redresare şi rezilienţă.

ART. 4 - (1) Plata serviciului datoriei publice aferent împrumutului, respectiv rambursarea capitalului, achitarea costurilor de finanțare, a costurilor de administrare a lichidității, a costurilor serviciilor pentru cheltuielile de regie şi a altor costuri aferente împrumutului se asigură de Ministerul Finanțelor conform legislaţiei în vigoare privind datoria publică, prin mecanismul aferent finanţărilor rambursabile contractate de Guvernul României, în vederea finanţării deficitului bugetului de stat, refinanţării şi rambursării anticipate a datoriei publice guvernamentale.

 (2) Costul de finanțare, cuprinzând dobânda și alte taxe conform Deciziei de punere în aplicare (UE) 2021/1095 a Comisiei din 2 iulie 2021 de stabilire a metodologiei pentru alocarea costurilor legate de operațiunile de împrumut și de administrare a datoriei în cadrul NextGenerationEU, se va asigura de la bugetul de stat prin bugetul Ministerului Finanţelor - Acţiuni generale, din capitolul 55.01 "Tranzacţii privind datoria publică şi împrumuturi" titlul 30 "Dobânzi".

 (3) Costul de administrare a lichidității, costul serviciilor pentru cheltuielile de regie și alte costuri aferente împrumutului conform Deciziei de punere în aplicare (UE) 2021/1095 a Comisiei din 2 iulie 2021 de stabilire a metodologiei pentru alocarea costurilor legate de operațiunile de împrumut și de administrare a datoriei în cadrul NextGenerationEU, se vor asigura de la bugetul de stat prin bugetul Ministerului Finanţelor - Acţiuni generale, din capitolul 55.01 "Tranzacţii privind datoria publică şi împrumuturi" titlul 20 "Bunuri şi servicii".

 (4) Plata serviciului datoriei publice aferent împrumutului se face la data transferului, în contul agentului Comisiei Europene, respectiv al Băncii Centrale Europene, conform Acordului de împrumut, cu 20 de zile lucrătoare înainte de data scadenţei.

 (5) În cazul în care agentul Comisiei Europene acordă dobânda pozitivă pentru perioada cuprinsă între data transferului şi data scadenţei, aceasta se face venit la bugetul de stat.

 ART. 5 - (1) Se autorizează Guvernul României ca, prin Ministerul Finanţelor, să convină cu Comisia Europeană amendamente la Acordul de împrumut care nu sunt de natură să majoreze obligaţiile financiare asumate de România faţă de Uniunea Europeană.

 (2) Amendamentele convenite potrivit alin. (1) se aprobă prin hotărâre a Guvernului.

PRIM-MINISTRU

NICOLAE-IONEL CIUCĂ